en su cy ca cy arz en su cy cy cy cy cy sq cy cy cy en en fr cy es es en en de ast pl fr en cy cy ceb su cy ca cy en
About | Gŵyl Hanes Cymru i Blant
Bydd dros 5,000 o blant yn rhan o’r ŵyl eleni, a fydd yn digwydd ar ffurf sioeau un dyn ac un ferch mewn lleoliadau treftadaeth ar draws y wlad. Bydd y sioeau yn cael eu cynnal yn Gymraeg ac yn Saesneg mewn lleoliadau fydd yn cynnwys Canolfan Owain Glyndŵr, Machynlleth; Wybrnant, man geni Yr Esgob William Morgan; Byd Mary Jones World; Tŷ Newton, Llandeilo; Cestyll Caerphilli, Castell Coch, Castell Aberteifi a Chaernarfon, ynghŷd â Bryn Eryr, y pentre’ Celtaidd newydd sbon yn Amgueddfa Werin Cymru, Sain Ffagan.
Bydd y sioeau ar gael i ysgolion yn ystod dyddiau’r wythnos, a bydd rhai sioeau ar agor i’r cyhoedd yn ystod y penwythnosau.
Cynhelir yr ŵyl mewn partneriaeth â Cadw; Yr Ymdiriedolaeth Genedlaethol; Amgueddfa Genedlaethol Cymru; Llyfrgell Genedlaethol Cymru; Canolfan Owain Glyndŵr; Castell Aberteifi; Cymdeithas y Beibl; Mentrau Iaith Penfro, Fflint a Dinbych; Amgueddfa Dinbych y Pysgod ac Uned Celfyddydau Cymunedol Cyngor Gwynedd.
Syniad Eleri Twynog Davies, sylfaenydd a Chyfarwyddwr cwmni theatr i blant ‘Mewn Cymeriad/In Character', yw’r ŵyl:
Mae hanes Cymru yn frith o gymeriadau carismatig ac mae’r ŵyl hon yn gyfle gwych i’w cyflwyno i genhedlaeth newydd trwy gyfrwng sioeau bywiog sy’n cydio yn y dychymyg. Mae’r ffaith y bydd y sioeau i gyd i’w gweld mewn lleoliadau treftadaeth, sy’n berthnasol i’r cymeriadau, yn cynnig deimensiwn ychwanegol , ynghŷd â chyfleon pellach i’r plant ddysgu am hanes Cymru.
Rwy’n ddiolchgar iawn i’r holl bartneriaid sydd wedi cofleidio’r syniad, ac wrth fy modd fod cymaint o ysgolion wedi croesawu’r cyfle i fod yn rhan o’r ŵyl. Y gobaith fydd datblygu’r ŵyl i fod yn ddigwyddiad blynyddol fel bod cenedlaethau o blant yn dod yn fwy ymwybodol o’u hanes a’u treftadaeth.
Mae’r sioeau i gyd wedi’u cyfarwyddo gan yr actores a’r gyfarwyddwraig theatr, Janet Aethwy:
“On the day when man told the story of his life to man, history was born.”
– Alfred de Vigny
Pan ddechreuish i gyfarwyddo sioeau Mewn Cymeriad daeth Hanes – nid fy hoff bwnc i yn yr ysgol - yn fyw ac yn ddiddorol wrth ddarganfod a deall straeon ein cyndeidiau a’n cyn-neiniau yng Nghymru. Wrth rannu drama’r straeon rhain efo plant a’r pwyslais ar “chwarae” a “chymryd rhan” mae hanes a deud stori am arwyr Cymru, yn sicr, yn rywbeth i’w fwynhau a’i gofleidio gydag awch a brwdfrydedd.